“พาณิชย์” ดันสินค้าเกษตรไทย ลุยตลาดจีน 1-5 พ.ค.นี้
"พาณิชย์" ดันสินค้าเกษตรนวัตกรรมข้าวและพืชเศรษฐกิจไทย ร่วมแสดงงานสินค้า Canton Fair 2023 ในประเทศจีน ช่วง 1-5 พ.ค.นี้
"พาณิชย์" ดันสินค้าเกษตรนวัตกรรมข้าวและพืชเศรษฐกิจไทย ร่วมแสดงงานสินค้า Canton Fair 2023 ในประเทศจีน ช่วง 1-5 พ.ค.นี้
1 พ.ค. 2566

นายรณรงค์ พูลพิพัฒน์ อธิบดีกรมการค้าต่างประเทศ กระทรวงพาณิชย์ เปิดเผยว่า สถาบันส่งเสริมสินค้าเกษตรนวัตกรรม โดยมีการได้นำสินค้าเกษตรนวัตกรรมข้าวและพืชเศรษฐกิจไทยประเภทไม่ใช่อาหาร (Non-Food) เข้าร่วมจัดแสดงในงานแสดงสินค้า Canton Fair 2023 ซึ่งเป็นงานแสดงสินค้านานาชาติเพื่อการส่งออกและนำเข้าที่เก่าแก่และยิ่งใหญ่ที่สุดของสาธารณรัฐประชาชนจีนและภูมิภาคเอเชีย ซึ่งจัดขึ้นครั้งแรกเมื่อปี 2500 และจัดต่อเนื่องมาตลอดปีละ 2 ครั้ง
โดยงานดังกล่าวมีผู้นำเข้าชาวจีนและประเทศใกล้เคียงเข้ามาเลือกชมสินค้าและเจรจาธุรกิจภายในงานเป็นจำนวนมาก ซึ่งในปีนี้จัดขึ้นเป็นครั้งที่ 133 ระหว่างวันที่ 1-5 พ.ค.66 ณ อาคาร Canton Fair Complex เมืองกวางโจว สาธารณรัฐประชาชนจีน โดยจัดแสดงในกลุ่มสินค้าอาหาร ผลิตภัณฑ์เพื่อสุขภาพ ยาและอุปกรณ์การแพทย์
สำหรับการเข้าร่วมงานครั้งนี้ กรมฯ ได้คัดเลือกสินค้าเกษตรนวัตกรรมข้าวและพืชเศรษฐกิจหลักไทยที่มีความโดดเด่นและมีเอกลักษณ์เฉพาะตัว ประเภทไม่ใช่อาหาร (Non-Food) กว่า 30 รายการ อาทิ ผลิตภัณฑ์บำรุงผิว ผลิตภัณฑ์ทางการแพทย์ ผลิตภัณฑ์เพื่อสัตว์เลี้ยง ผลิตภัณฑ์แปรรูปจากเยื่อปาล์ม ผลิตภัณฑ์แปรรูปจากสมุนไพร เป็นต้น โดยการนำสินค้าเกษตรนวัตกรรมไทยเข้าร่วมจัดแสดงสินค้าฯ จะเป็นการประชาสัมพันธ์สร้างการรับรู้และสร้างภาพลักษณ์ที่ดีให้แก่สินค้าเกษตรนวัตกรรมของไทยให้เป็นที่รู้จักอย่างแพร่หลายในเวทีการค้าสากล ตลอดจนเป็นการทำตลาดเชิงรุกในจีน ซึ่งเป็นตลาดขนาดใหญ่ที่มีศักยภาพและมีกำลังซื้อสูง อันจะนำไปสู่การเพิ่มส่วนแบ่งตลาดสินค้าเกษตรนวัตกรรมไทยในจีนให้เพิ่มมากขึ้นและสามารถขยายช่องทางการจำหน่ายสินค้าเกษตรนวัตกรรมไทยในจีนได้อย่างเป็นรูปธรรม
นอกจากนี้ กรมฯ เล็งเห็นว่าจีนยังเป็นตลาดที่มีศักยภาพสำหรับสินค้าเกษตรนวัตกรรมไทย เนื่องจากผู้บริโภคชาวจีนมีความสนใจและชื่นชอบสินค้าไทยเป็นพิเศษ โดยจะเห็นได้จากสถิติการส่งออกสินค้าไทยไปจีนเมื่อปี 2565 เช่น สินค้าทรายแมว มีมูลค่าการส่งออก 2,198 ล้านบาท ขยายตัว 105.42% เมื่อเทียบกับปี 2564 ซึ่งมีมูลค่าการส่งออก 1,169 ล้านบาท สินค้าน้ำมันหอมระเหย มีมูลค่าการส่งออก 106 ล้านบาท ขยายตัว 27.71% เมื่อเทียบกับปี 2564 ซึ่งมีมูลค่าการส่งออก 83 ล้านบาท จึงเป็นโอกาสอันดีที่จะช่วยส่งเสริมผู้ประกอบการสินค้าเกษตรนวัตกรรมไทยให้สามารถเข้าถึงผู้บริโภคกลุ่มเป้าหมายและสร้างการรับรู้ในภาพลักษณ์ที่ดีของสินค้าได้อย่างมีศักยภาพมากยิ่งขึ้น
นายรณรงค์ กล่าวอีกว่า ปัจจุบันผู้บริโภคในต่างประเทศได้ให้ความสนใจในสินค้าเกษตรนวัตกรรมไทยประเภทไม่ใช่อาหาร (Non-Food) เพิ่มมากขึ้น เนื่องจากสินค้าเกษตรมีส่วนผสมจากวัตถุดิบธรรมชาติ และไม่มีสารเคมีที่เป็นอันตรายต่อสุขภาพ ทำให้ผู้บริโภคเกิดความมั่นใจในด้านความปลอดภัยของสินค้า สถาบันส่งเสริมสินค้าเกษตรนวัตกรรมจึงเป็นกลไกสำคัญในการเร่งผลักดันสินค้าเกษตรนวัตกรรมไทย และช่วยส่งเสริมผู้ประกอบการสินค้าเกษตรนวัตกรรมไทยให้มีโอกาสในการขยายตลาดต่างประเทศมากขึ้นผ่านการจัดกิจกรรมต่างๆ